തേന് കുടിക്കാനെത്തി മരത്തില് കുടുങ്ങിയ കരടിയെ രക്ഷപ്പെടുത്തി അതിരപ്പിള്ളി: വാല്പ്പാറയില് തേന് കുടിക്കാനെത്തി രണ്ടു ദിവസത്തിലേറെ മരത്തില് കുടുങ്ങിയ കരടിയെ വനപാലകര് രക്ഷപ്പെടുത്തി. രണ്ടു വയസ്സുള്ള കരടിയാണ് വാല്പ്പാറയില് വാട്ടര് ഫാള് എസ്റ്റേറ്റിലെ പത്താം നമ്ബര് ബ്ലോക്കിലെ ചൗക്ക് മരത്തില് കുടുങ്ങിയത്. മരത്തിലെ തേനീച്ചക്കൂട്ടില്നിന്ന് തേനെടുക്കുമ്ബോള് കരടിയുടെ വലതുകാല് ചില്ലയില് കുടുങ്ങുകയായിരുന്നു. വലിച്ചെടുക്കാനുള്ള ശ്രമത്തിനിടെ കാലിന് പരിക്കേറ്റതോടെ രക്ഷപ്പെടല് അസാധ്യവുമായി. മരത്തില് കുറെ നേരമായി ഇരിക്കുന്ന കരടിയെ എസ്റ്റേറ്റിലെ തൊഴിലാളികള് കണ്ടെങ്കിലും അവര്ക്ക് കാര്യം മനസ്സിലായില്ല. പിറ്റേ ദിവസവും കരടി അവിടെത്തന്നെ ഇരിക്കുന്നതു കണ്ടപ്പോള് തൊഴിലാളികള് വിവരം വനപാലകരെ അറിയിച്ചു. എന്നാല്, വിവരമറിഞ്ഞെത്തിയ വനപാലകര് അത് തനിയെ പൊയ്ക്കോളും എന്നു പറഞ്ഞ് തിരിച്ചുപോവുകയായിരുന്നു. എന്നാല്, പിറ്റേന്നും കരടിയെ അവിടെത്തന്നെ കണ്ടതോടെ തീപ്പന്തം കാട്ടി ഓടിക്കാന് ശ്രമിച്ചെങ്കിലും അത് അനങ്ങാന് കഴിയാത്ത അവസ്ഥയിലായിരുന്നു. അപ്പോഴാണ് വലതുകാല് മരത്തിെന്റ ശാഖകള്ക്കിടയില് കുടുങ്ങിയതായി മനസ്സിലായത്. തുടര്ന്ന് മരം വെട്ടി താഴെയിട്ടെങ്കിലും കരടിക്ക് പോകാനായില്ല. പിന്നീട് മയക്കുവെടിവച്ച് അതിനെ പിടിക്കുകയും കാല് സ്വതന്ത്രമാക്കുകയും ചെയ്തു. അയ്യര്പാടിയിലെത്തിച്ച് പരിക്കേറ്റ ഭാഗത്ത് ശുശ്രൂഷകള് നല്കി. പരിക്ക് ഭേദമായാല് അതിനെ തുറന്നുവിടാനാണ് വനപാലകരുടെ പദ്ധതി. വാല്പ്പാറയില് കരടിശല്യം വര്ധിച്ചുവരുകയാണെന്ന് പരാതിയുണ്ട്. കഴിഞ്ഞ മാസം രണ്ട് വ്യത്യസ്ത സംഭവങ്ങളില് ഒരു തോട്ടം തൊഴിലാളിയെ കരടി കൊല്ലുകയും ഒരാളെ ഗുരുതരമായി പരിക്കേല്പിക്കുകയും ചെയ്തിരുന്നു.